ОБЩИНСКИ ПЛАН ЗА МЛАДЕЖТА ЗА 2026 ГОДИНА

І. ВЪВЕДЕНИЕ
Младежите и тяхното развитие са сред приоритетите както на Европейския съюз, така и на Община Крумовград. Да бъдат дадени различни възможности на младите хора и да бъдат насърчени да ги използват, са сред основните цели. Инвестирането на време, усилия и средства в развитието на младите хора е инвестиция в бъдещето на града и страната ни. Това не само облагодетелства отделните младежи, но и допринася за напредъка и благополучието на цялото общество. Помага на младите хора да се превърнат в бъдещи лидери и иноватори, които да намират решения за глобални предизвикателства. Добрата им образованост и включването им в пазара на труда допринася за икономическото развитие, помага да се интегрират по-добре в обществото и да се чувстват ценени и уважени. Намалява риска от социална изолация, престъпност и конфликти. Инвестициите в образованието и здравето на младите хора водят до по-добро физическо и психическо благополучие. Те са по-склонни да вземат здравословни решения и да водят пълноценен живот. Чрез обучение и участие в екологични инициативи, те могат да допринесат за запазването на природните ресурси за бъдещите поколения, а насърчаването на младежкото участие и развитие подпомага създаването на толерантни и емпатични общества, в които различните култури и идеи могат да се развиват и обогатяват.
Настоящият Общински план за младежта за 2026 година е разработен:

1. В изпълнение на Закона за младежта, който определя основните принципи, мерки, управление и финансиране на дейностите, осъществявани в изпълнение на държавната политика за младежта.

2. В съответствие с Националната стратегия за младежта (2021-2030 г.).

3. Ревизирана Европейска харта за участието на младите хора в живота на общините и регионите, приета от Съвета на Европа.

4. Хартата за правата на човека, Конвенцията за правата на детето на ООН. 
5. Европейска конвенция за правата на човека и основните свободи.
6. В съответствие със специфичната характеристика на младите хора на Община Крумовград, както и отчитайки местната социално икономическа картина.

Общинският план за младежта за 2026 година следва да отговаря на потребностите, да кореспондира с интересите на младите хора, да допълва познанията им и да улеснява навлизането им на пазара на труда. Целта е създаването на възможности за пълноценно развитие на младите хора, изграждане на активна гражданска позиция у тях и включването им в процеса на вземане на решения. Планът отразява европейски, национални и местни политики за младите хора, систематизирани в програма с приоритети за всяка конкретна година и специфични акценти, свързани с динамиката в очакванията и потребностите на младежката общност в община Крумовград.
Настоящият план отразява изводи, формирани въз основа на предоставена информация от общински служби и звена, работещи с млади хора и предвидените дейности отговарят на потребностите на младите хора, поддържат приемственост между отделните годишни планове и мултиплицират резултатите им без да се отклоняват от националните и европейските стратегически документи за младежта.
Едновременно с това в Общинският план за младежта за 2026 година се залагат новите приоритети на младежките политики, които са разработени в Министерство на младежта и спорта и ще бъдат водещи в следващия 10-годишен период, като стратегическите цели са равнопоставеност между формално, неформално и професионално образование, устойчива заетост и младежко предприемачество, ангажираност, участие и овластяване на младите хора, социално благополучие, свободно време и култура. 
Дейностите в плана са насочени към подрастващите и младите хора на възраст между 15 и 29 години, организирани или не в различни структури, без оглед на тяхната расова, етническа, национална, социална и културна принадлежност. 
Този документ определя целите и приоритетите на политиката за младите хора на местно ниво. Реализира се чрез местната власт в лицето на общинска администрация и общинския съвет в партньорство с всички заинтересовани страни: училищни ръководства, ЦПЛР-ОДК, Местна комисия за борба срещу противообществените прояви на малолетните и непълнолетните (МКБППМН), читалища, дирекция „Бюро по труда“, БЧК, РЗИ, както и всички работещи в областта на образованието, културата и спорта. 
С настоящия план се създава възможност Община Крумовград да гарантира участието на представители на младите хора при формирането, изпълнението и отчитането на общинските политики за развитие на младежта.
В изпълнение на чл. 15 и чл. 16 от глава Втора на Закона за младежта ежегодно се подготвя и утвърждава общински годишен план за младежта за текущата година. Този документ определя целите и приоритетите на общинската политика за младите хора.
Годишния  план за младежта съдържа:

1. Анализ на предизвикателствата пред младежта в община Крумовград.

2. Приоритетите и специфичните цели за провеждане на общинската политика за младежта и мерки за постигането й.

3. Описание на дейностите, които допринасят за постигане на целите на Националната стратегия за младежта.

4. Организация и координация на дейностите.

5. Действия по наблюдение, оценка и актуализация на общинския план за младежта.
6. Реда и начина за осигуряване на информация и публичност на плана.
ІІ. АНАЛИЗ НА ПРЕДИЗВИКАТЕЛСТВАТА ПРЕД МЛАДЕЖТА В ОБЩИНА КРУМОВГРАД
Младежта е ключов фактор за устойчивото развитие на община Крумовград, като нейното социално, икономическо и културно развитие е пряко свързано с възможностите за реализация, образование, заетост и участие в обществения живот на младите хора. Анализът на състоянието и предизвикателствата пред младежта е необходима основа за разработването на адекватни политики и мерки в рамките на Общинския план за младежта за 2026 година. 

Делът на младите хора на възраст между 15 и 29 години намалява през последните години, като значителна част от тях напускат общината с цел образование или трудова реализация в по-големите градове или в чужбина. Населението в общината е етнически разнообразно, което създава както предпоставки за културно многообразие, така и специфични социални предизвикателства, свързани с интеграцията, образованието и достъпа до услуги. Ролята на Общината е да посредничи в партнирането и диалога между образованието и бизнеса, да насърчава навлизането на дуалното образование в сфери, важни за икономическия и социален микроклимат.
· Образователна структура и достъп до образование
По отношение на образователна политика, местното управление се стреми да осигурява качествено образование на младите хора, като:

➢ Предприема мерки и провежда действия по превенция и ограничаване на отпадането от училище;

➢ Осигурява максимални условия за равен достъп на младите хора за образование;

➢ Поддържа и обновява сградния фонд на учебните и детските заведения, детски и спортни площадки, зони за отдих, посещавани от младежите;

➢ Осигурява допълнителна педагогическа работа с деца през ваканциите;

➢ Работи за ограничаване на агресията сред младите хора.
· Младите хора в малките населени места и селските райони

Читалищата заемат съществено място в обществения и културен живот в общината. Посредством дейността на читалищата се работи за развитие и обогатяване на културния живот, за утвърждаване на националното самосъзнание и съхраняване на богатството на местната култура. При провеждането на местни, регионални и национални фестивали и конкурси младите хора се включват в инициативите. Читалищата в Община Крумовград са средища за художествено-творческа дейност, изразяваща се в развитие на любителското и самодейно творчество. Участват активно и в културния календар на общината и развиват дейности свързани с честване на национални празници и годишнини, пресъздаване на обичаи, организиране на изложби и празници. Към местните читалища функционират танцови състави и певчески групи.

Читалищата в населените места на територията на община Крумовград са институциите, които в голяма степен дават възможност за включване на младите хора в обществения живот и им предоставят място за общуване, срещи по интереси или включване в инициативи.
· Младежка заетост
Пазарът на труда в община Крумовград предлага ограничени възможности за младежка заетост. Община Крумовгради търси начини за подкрепа на създаване на работни места, чрез включване в Национални програми по заетост. 
· Гражданска активност

Целта на общината е да създаде устойчива младежка инфраструктура и подкрепа за граждански инициативи, което да доведе до чувство за принадлежност и ангажираност с местните обществени процеси.
· Младежка престъпност

Бедността, ниското образование, липсата на заетост, особено в социално уязвими общности могат да доведат до повишен риск от противообществени прояви. Необходим е по-системен подход за превенция чрез образование, спорт и социална подкрепа. Важна роля оказват дейностите по превенция и преодоляване на проблемното поведение на Местната комисия за борба срещу противообществените прояви на малолетните и непълнолетните, чиято основна задача е координиране на работата на различните държавни и обществени институции в общината с отношение към възпитанието на младите хора. 
· Достъп до информация

Достъпът на младите хора до актуална и полезна информация за образование, заетост, младежки програми и инициативи е осигурен. Четири читалища от община Крумовград са с одобрени проекти за дигитални клубове.Читалищата в селата Аврен, Поточница, Егрек и Странджево получиха финансиране по мярката „Изграждане на мрежа от дигитални клубове“, част от Националния план за възстановяване и устойчивост на ЕС. Ще бъде закупено ново оборудване и обзавеждане, ще бъдат обособени модерни дигитални пространства, ще има назначен отговорник, който да подпомага потребителите, клубовете ще осигурят свободен достъп до компютри, интернет, онлайн курсове и безплатни платформи за самообучение. Дигиталните клубове започнат работа от януари 2026 г., като ще подкрепят хора с ограничен достъп до интернет и с нужда от основни дигитални умения.

· Здравословен начин на живот на младите хора

Изправени пред тенденцията за засилване на злоупотребата с тютюн, алкохол, наркотици и др. упойващи вещества сред младите хора, местните и регионалните власти, заедно с представители на младежки организации, доброволци, здравни работници и институции, работят с млади хора, прилагат своевременни мерки за обучение и превенция в тази посока. 
В Община Крумовград има назначен здравен медиатор, чиято дейност е насочена към информиране на уязвимите малцинствени общности и насочването им към съответните здравни и социални служби. Работата на здравния медиатор е свързана с преодоляване на културните бариери в общуването, оптимизиране провеждането на профилактични програми сред уязвимите групи, здравно образование и активна социална работа.

· Млади хора, практикуващи спортни дейности
Спортните дейности са важен инструмент за социализация и здравословен начин на живот. Осигурени са условия за редовно безплатно спортуване за младежите в община Крумовград в общинския център и по населени места на територията на общината. 
· Развитие на младежкото доброволчество 
В последните години в община Крумовград силно се популяризира доброволчеството. Чрез своята активна работа доброволците от БМЧК, МКБПМН и други организации, осмислят ежедневието на младите хора в подкрепа на обществени каузи, което е предпоставка за социална интеграция на младия човек, за придобиване на нови знания и развитие на различни умения. Всички тези организации популяризират възможностите за по-добър начин на живот на младите хора и гражданите. Макар готовността на младите хора да участват в доброволчески акции да нараства, трябва да се работи за мотивиране на повече младежи да се включват в доброволчески акции.
Чрез своята активност доброволците демонстрират ефективно партньорство между общинските структури и гражданското общество. Подкрепата и надграждането на доброволческите инициативи следва да останат приоритет и в бъдеще, като важен инструмент за устойчиво развитие и обществено ангажиране на местната общност.

ИНСТИТУЦИИ И ОРГАНИЗАЦИИ В СФЕРАТА НА МЛАДЕЖКИТЕ ДЕЙНОСТИ

На територията на Община Крумовград съществуват и развиват дейности в сферата на младежките дейности следните институции и организации:    

· 12 читалища в Община Крумовград – предоставят възможност на всички желаещи да се потопят в магията на изкуството.

· ЦПРЛ - Общински детски комплекс – Крумовград е извънучилищно педагогическо учреждение в сферата на образованието и осъществява държавната образователна политика в областта на учебно-познавателната, творческата, спортно-туристическата и развлекателната дейност с деца и младежи до 18 г.

        Мисията на ОДК е чрез неформално образование да се достигне до формиране на личности с висока интелектуална подготовка и култура, с ярко изразено гражданско съзнание и поведение, усвояване и формиране на общочовешки и национални ценности, развитие на индивидуалността и стимулиране на творческите заложби.

· Българският младежки Червен кръст е доброволна младежка организация, която е неразделна част от Българския Червен кръст и принадлежи към Международното младежко червенокръстко движение. Чрез своите доброволци в цялата страна и посредством своите програми за обучение, дейности и услуги, БМЧК приобщава децата и младите хора към хуманитарните ценности и принципи, работи за намаляване на социалната и здравната им уязвимост, извършва застъпничество за подобряване на благосъстоянието им и насърчава толерантността и недискриминацията, уважението към различията и културното многообразие. Българският младежки Червен кръст е организация с утвърден облик, обществен авторитет, висок капацитет и възможности и предоставя качествени услуги и дейности, влияещи ефективно за намаляване на уязвимостта на децата и младите хора и популяризиране на хуманитарните ценности сред тях. Имиджът на добре функциониращо младежко червенокръстко дружество я превръща в подходяща алтернатива за обществена изява на младото поколение в страната.

· Местната комисия за борба срещу противообществените прояви на малолетните и непълнолетните - включва представители на общинската администрация, отговарящи за проблемите на образованието и здравеопазването; представители на Дирекция „Социално подпомагане”, на полицията, както и педагози, психолог, юрист и др. МКБППМН работи с малолетните и непълнолетните с цел превенция и обхваща деца в риск и обект на работа от страна на комисията. 

· Ученически съвет към СУ и ПГ гр. Крумовград
Ученическите съвети са организации от млади хора – възпитаници на гимназиите и са създадени с цел да защитават интересите на младежите, да  подкрепят и организират инициативи и мероприятия извън редовните училищни занятия с цел формиране на активна гражданска позиция у учениците  и активизиране на училищния живот. 
III. СПЕЦИФИЧНИ ЦЕЛИ И ПРИОРИТЕТИ НА ОБЩИНСКАТА ПОЛИТИКА ЗА МЛАДЕЖТА
Общинският план за младежта за 2026 г. е разработен като комплекс от мерки и дейности, които обуславят успешно партньорство между всички сектори, свързани с живота на младите хора. Ето защо настоящата програма се основава на традиционното сътрудничество и разчита на добрата координация в сфери като образование, трудова заетост, социално включване, здравеопазване, младежко доброволчество.

Основните приоритети в Плана са базирани на стратегическите цели на Националната стратегия за младежта 2021-2030, които са: 
● Приоритет 1: Насърчаване на неформалното обучение; 
● Приоритет 2: Насърчаване на заетостта и подкрепата за млади хора, които не учат, не работят и не се обучават (NEETs); 
● Приоритет 3: Насърчаване на ангажираността, участието и овластяването на младите хора; 
● Приоритет 4: Развитие и утвърждаване на младежката работа в национален мащаб; 
● Приоритет 5: Свързаност, толерантност и европейска принадлежност; 
● Приоритет 6: Насърчаване на здравословен и природощадящ начин на живот; 
● Приоритет 7: Насърчаване на културата и творчеството сред младите.
В тази връзка Общинският план за младежта за 2026 г. предвижда дейности, чрез които младите хора имат повече възможности:

· за участие в обществения живот, в обществени дискусии и вземане на решения за развитието на общината и общността;

· за знания, мобилност, заетост и социално включване ;

· за достъп до неформално образование и форми за учене през целия живот;

· за ключови компетентности, дефинирани от Европейската референтна рамка, които обуславят повишаване на качеството на живот и личностното израстване;

· за създаване на младежка инфраструктура в изпълнение на националните приоритети и регионалните политики за младежта;

· за получаване на подкрепа и разбиране от обществото;

Общинският план за младежта за 2026 година цели постигането на националните приоритети чрез:

· засилване ролята на младите хора в обществото;

· поощряване на инициативи за ангажираност и участие;

· свързване и партньорство за по-добър старт в живота;

· очертаване на позитивна житейска перспектива и бъдеще.

Следвайки общинските стратегически цели, се предвижда и провеждане на мероприятия с участието на образователни институции и центрове за подкрепа за личностно развитие. Съвместната работа продължава в създаване на целенасочена политика за подкрепа на внедряването на иновациите в образованието, чрез въвеждане на творчески дигитални технологии и обучения на учители в използването и прилагането им в училищата.
ПРИОРИТЕТ I. НАСЪРЧАВАНЕ НА НЕФОРМАЛНОТО ОБУЧЕНИЕ
Основа за социализирането и реализирането на младите хора е образованието. Развитието на общинската образователна система е в съответствие с мерките, заложени в Общински план за развитие на община Крумовград, насочени към: 
- Поддържане и модернизиране, в т. ч. и чрез мерки за енергийна ефективност, на материално-техническата база с цел създаване на по-добри материални условия за качествен учебен-възпитателен процес; 
- Осигуряване на равен достъп до съизмеримо по качество образование на всички деца и младежи независимо от местоживеене и етническата принадлежност; 
- Съобразяване на специалностите и професиите, предлагани в средното образование, с търсените на пазара на труда в общината и региона. 
ПРИОРИТЕТ II.  НАСЪРЧАВАНЕ НА ЗАЕТОСТТА И ПОДКРЕПАТА ЗА МЛАДИ ХОРА, КОИТО НЕ УЧАТ, НЕ РАБОТЯТ И НЕ СЕ ОБУЧАВАТ (NEETS)
Осигуряване на възможности за младите хора да намерят своето място в обществото, да постигнат икономическа независимост и да се развият, е намирането на подходящо работно място. Професионалното образование е определящо за подготовката на кадри с квалификация, съответстваща на изискванията на пазара на труда. 
Мерките, насочени към младежите са: 
- Информиране за видовете подготовка в училищното образование;  институциите в системата на средното и висшето образование, реда и условията за прием на ученици и студенти и др.; професиите и профилите, които се изучават в училищната система; динамиката и потребностите на пазара на труда. 
- Индивидуална и групова работа за подобряване на мотивацията на учениците за учене и професионална реализация; провеждане на интерактивни упражнения по кариерно ориентиране;  провеждане на дискусии с ученици и родители по теми, свързани с избора на образование, професия и работа; провеждане на тренинги с ученици от VII - XII клас за формиране на умения за вземане на решения и търсене на работа. 
- Консултиране относно разкриване на интереси, нагласи и мотивация за избора на образование и професия; преодоляване на типични грешки, свързани с избора на образование и професия от учениците; умения за планиране на учебното и личното време; свързване на индивидуалните особености с изискванията на желаното образование; подкрепа за вземане на решения, свързани с продължаване на образованието; формиране на умения за планиране на кариерното развитие; решаване на вътрешни и външни конфликти, свързани с възможностите за образователна, професионална и личностна реализация. 
ПРИОРИТЕТ 3. НАСЪРЧАВАНЕ НА АНГАЖИРАНОСТТА, УЧАСТИЕТО И ОВЛАСТЯВАНЕТО НА МЛАДИТЕ ХОРА
За да могат да бъдат ангажирани и овластени младите хора, трябва да им се предоставя информация относно възможностите за включване в различни общественозначими и доброволчески дейности, Подобряване на достъпа до информация относно възможностите за обучения и включване в различни програми и проекти за младите хора. 
Чрез своята активна работа доброволците от БМЧК, МКБПМН, и други организации, осмислят ежедневието на младите хора в подкрепа на обществени каузи, което е предпоставка за придобиване на нови знания и развитие на различни умения. Всички тези организации популяризират възможностите за по-добър начин на живот на младите хора и гражданите. 
ПРИОРИТЕТ IV. РАЗВИТИЕ И УТВЪРЖДАВАНЕ НА МЛАДЕЖКАТА РАБОТА
Младежката работа е многосекторна и се прилага както във училищата и университетите, така и в сферата на неформалното образование от различни младежки, културни и спортни организации. С оглед подобряване младежката работа на територията на Община Крумовград следва да се обединят усилията на всички организации, работещи с младите хора, за да се планират съвместни инициативи и да се допълват и разнообразяват дейностите за младите хора. 
ПРИОРИТЕТ V. СВЪРЗАНОСТ, ТОЛЕРАНТНОСТ И ЕВРОПЕЙСКА ПРИНАДЛЕЖНОСТ
 Приемането на хората, такива каквито са, независимо от етническата и религиозна принадлежност са ключови фактори за поддържането на мира и изграждането на младите хора като толерантни и неагресивни личности. На територията на Община Крумовград се провеждат различни кампании с цел намаляване агресията сред младите хора и насърчаване взаимното разбирателство и мирно съжителство. Отбелязването на Деня на Европа, Международния ден на младежта и др. културни и спортни инициативи допринася за изграждане на европейска принадлежност. Дейностите по Европейски проекти ще продължат и през 2026 година с цел предоставяне на повече възможности за неформално образование и придобиване на нави знания, умения и компетентности в различни сфери, които са изключително полезни за бъдещото личностно и професионално развитие на младите хора. 
ПРИОРИТЕТ VI. НАСЪРЧАВАНЕ НА ЗДРАВОСЛОВЕН И ПРИРОДОЩАДЯЩ  НАЧИН НА ЖИВОТ
Спортни дейности се реализират главно в задължителната образователна програма по физическо възпитание в училищата, както и в дейности организирани от Община Крумовград. Теми за здравословния начин на живот обикновено фигурират в тематичното разпределение на класните ръководители и са разглеждани в „Часа на класа“, често с участието на медицинско лице. Намаляване на риска от употреба и злоупотреба с психоактивни вещества сред деца и младежи е един от основните приоритети в дейността на Местната комисия за борба срещу противообществени прояви на малолетни и непълнолетните. Реализираните превантивни дейности и инициативи са насочени към предотвратяване на рисково поведение на децата и младите хора, свързано с употребата на наркотични вещества, чрез повишаване на техните знания, мотивация и лична отговорност към собственото здраве, както и формиране на умения за здравословно поведение, вземане на правилни решения и създаване на позитивни отношения с връстниците. 
ПРИОРИТЕТ VII. НАСЪРЧАВАНЕ НА КУЛТУРАТА И ТВОРЧЕСТВОТО СРЕД МЛАДИТЕ
Участието на младите хора в различни културни дейности и мероприятия на Община Крумовград, както и практикуването на различни видове хобита и творчески занимания са от изключителна важност за личностното развитие на младежите. Ето защо общината се стреми да предоставя възможности за творческото и културно развитие на младите хора. Има създадени певчески и танцови клубове към народните читалища и като самостоятелни клубове, като общината ги подкрепя при участието им в национални и международни изяви и фестивали. 
ПРИОРИТЕТ VIII.  НАСЪРЧАВАНЕ НА МЕЖДУНАРОДНОТО МЛАДЕЖКО СЪТРУДНИЧЕСТВО И МЕЖДУКУЛТУРЕН ОБМЕН
Включването на младежи от Община Крумовград в международни проекти, обмени, културни визити и обучения е от изключителна важност за разширяване културния мироглед на младите хора, насърчаване междукултурния диалог, мира и международното сътрудничество. С участието си в международни срещи младежите популяризират българските традиции, култура и фолклор. Освен това, пътувайки по света младежите виждат добри практики и интересни идеи за разнообразяване младежката работа и младежките дейности в общината.
IV. ОРГАНИЗАЦИЯ И КООРДИНАЦИЯ НА ДЕЙНОСТИТЕ ЗА ПОСТИГАНЕ НА ЦЕЛИТЕ
Общинска администрация си сътрудничи с териториалните структури на централни държавни органи и гарантират участието на младите хора при формулирането, изпълнението и отчитането на общинските политики за развитие на младежта.

Институции и организации участващи при реализирането на Плана:

· Община Крумовград;

· Местната комисия за борба срещу противообществените прояви на малолетните и непълнолетните;

· Дирекция “Бюро по труда”;

· РЗИ;
· БЧК;
· РУ на МВР – Крумовград;

· ВУЗ;

· Училища;

· ЦПРЛ - ОДК ;

· представители на бизнеса и синдикатите;

· Читалища и спортни клубове.
V. ФИНАНСИРАНЕ
Средствата за реализиране на Плана се осигуряват в рамките на бюджета на общината, от бюджета на другите институции, партньори по дейностите, както и средства от проекти и дарения.
VІ. ОЧАКВАНИ РЕЗУЛТАТИ ОТ ИЗПЪЛНЕНИЕТО НА ОБЩИНСКИЯ ПЛАН ЗА МЛАДЕЖТА ЗА 2026 Г.

• По-голям брой ангажирани млади хора към обществените проблеми и политическия живот в страната.
• Повишаване броя на младите хора, включващи се в доброволчески инициативи. 
• Повишаване мотивацията у младите хора за личностно развитие. 

• Улесняване достъпа на младите хора до услуги, програми за заетост, младежки стажове и проекти.
• Увеличаване броя на младежите в неравностойно положение с трудова заетост. 
• Повишаване нивото на медийна грамотност и критично мислене сред младите хора. 
 • Намаляване случаите на агресия, насилие и дискриминация сред младите хора и повишаване на тяхната толерантност. 

• Намаляване броя на засегнатите млади хора от кибернасилие и онлайн тормоз.

• Повишаване на физическата активност сред младежите. 

• Увеличаване броя на младежите, хранещи се здравословно. 

• Намаляване употребата на алкохол, психоактивни вещества и тютюневи изделия сред младите хора.
VІІ.  ДЕЙСТВИЯ ПО НАБЛЮДЕНИЕ, ОЦЕНКА И АКТУАЛИЗАЦИЯ НА ОБЩИНСКИЯ ПЛАН ЗА МЛАДЕЖТА

        Ежегодно се изготвя до 31 януари отчет за изпълнението на Общинския план за младежта за предходната година. 
Общинският план е отворена система и ще следва динамиката на промяната в развитието на различните показатели, които ще определят възникналите нови потребности.
VІІІ. РЕД И НАЧИН НА ОСИГУРЯВАНЕ НА ИНФОРМАЦИЯ И ПУБЛИЧНОСТ НА ОБЩИНСКИЯ ПЛАН ЗА МЛАДЕЖТА

Общинския план за младежта след обсъждане, разглеждане и приемане от Общински съвет – Крумовград ще бъде публикуван на сайта на Община Крумовград за информация, публичност и достъп за всички институции, носещи отговорност за неговото изпълнение.

Неизменна част от настоящия документ е Приложение 1 /таблица с Приоритети, дейности, срок за реализаци, очаквани резултати, индикатори за изпълнение, стойност и отговорни институции/.
Изготвил: КТ, Дирекция „ОСД“

Съгласувал: Неждие Акиф – зам.-кмет в община Крумовград
